text: Værkstedsejer: Ansat ville stoppe brand, men der gik ild i hans hænder
  18 juni 2018 kl. 14.05
  En gnist antændte mandag en tønde med fortynder i en maler- og lakvirksomhed i Vamdrup.
  Mandag aften er brandfolk i gang med efterslukningen af en brand på Noerlak i Vamdrup, der blev anmeldt kort efter klokken 15.
  Branden udviklede røg, der kunne være sundhedsskadelig, hvis man indåndede den. Derfor udsendte Sydøstjyllands Politi tidligere på dagen en beredskabsmeddelelse, hvor borgere i området blev opfordret til at gå indenfor og lukke døre og vinduer:
  - Advarslen vedrører borgere i området øst for Industrivej og afgrænset mod vest af rute 25 samt nord for Baunevej og syd for Koldingvej i den nordøstlige del af Vamdrup by.
  
  Gnist antændte både fortynder og medarbejders hænder
  TV SYD har talt med Carsten Noer, der ejer Noerlak sammen med sin datter. De var begge på stedet, da branden opstod.
  - Der springer en gnist fra vores sprøjteanlæg ned i en tønde med fortynder. Der går ild i det, og vores medarbejder prøver at få smidt tønden væk. Men der går også ild i hans hænder, så han er nødt til at smide tønden fra sig, og så løber der en masse antændt fortynder ud på gulvet, siger Carsten Noer.
  Politiet bekræfter i en pressemeddelelse, at en person er kommet til skade og har fået forbrændinger på begge hænder.
  - Det tager maksimum to minutter, og vi har ikke en chance for at gøre noget. Jeg tager selv en ildslukker med det samme, men det er en ulige kamp, forklarer Carsten Noer.
  
  Alt skal formentlig rives ned
  Medarbejderne var samlet mandag aften for at danne sig et overblik over brandskaderne.
  - Det er hårdt ved dem. Min datter, der i praksis ejer firmaet, er meget ulykkelig – og ham, der er forbrændt, er indlagt på Kolding Sygehus, siger Carsten Noer.
  Carsten Noer forventer ikke, at værkstedet kan reddes. Ifølge ham er to tredjedele af spærene væk. Derudover er en turistbus, der skulle males, udbrændt.
  
  Politi: Hold jer væk fra området
  Hos både Trekantbrand og Sydøstjyllands Politi opfordrede man tidligere borgere til at holde sig væk fra området, da beredskabet havde brug for plads til at arbejde.
  Der blev indsat styrker fra seks forskellige stationer i området: Vamdrup, Kolding, Lunderskov, Skodborg, Jels og Stepping.
  Sydøstjyllands Politi forventer, at efterslukningsarbejdet varer resten af aftenen.
  